मुंबईतील पाच नद्या आणि दोन तळ्यांमध्ये वाढत्या पाण्याच्या पातळीची माहिती देणारे ट्रान्समीटर्स बसवण्यात आले असून त्यामुळे पूरस्थिती निर्माण झाल्यास तत्काळ धोक्याची माहिती कळू शकणार आहे. त्यामुळे संभाव्य दुर्घटना टाळता येणार आहेत. पावसाळ्यापूर्वी ही यंत्रणा कार्यन्वित करण्यात येणार आहे.

यासाठी बृहन्मुंबई महानगर पालिकेच्या (बीएमसी) पाणी निचरा विभागाकडून ७ सेन्सर्स उपकरणे बसवण्यात येणार आहेत. सात पाण्याच्या ठिकाणांसाठी एक या प्रमाणे हे बसवण्यात येणार आहे. सौर ऊर्जेवर चालणारे हे उपकरण असून त्याची प्रत्येकी ७० लाख रुपये इतकी किंमत आहे. पावसाळा सुरु होण्यापूर्वी याचे निश्चित ठिकाणी इन्स्टॉलेशनचे होणार आहे. टाईम्स ऑफ इंडियाने या संदर्भात वृत्त दिले आहे.

या ट्रान्समीटर्सला सेन्सर्स लावलेले असणार आहेत. सीमकार्ड आणि जीपीएस तंत्रज्ञानाच्या माध्यमातून हे उपकरण चालवले जाणार आहे. यामुळे पाण्याच्या पातळीत वाढ होण्यास सुरुवात झाल्यास तत्काळ संबंधीत ठिकाणासह आवश्यक माहिती शहराच्या आपत्ती नियंत्रण कक्षाला एसएमएसद्वारे कळू शकणार आहे.

सध्या मिठी नदीमध्ये अशा प्रकारचे फ्लो लेवल ट्रान्समिटर बसवण्यात आले आहे. मात्र, मोठ्या पावसावेळी पालिकेच्या कर्मचाऱ्यांना स्वतः त्या ठिकाणी जाऊन पाण्याच्या पातळीची पाहणी करावी लागते. मात्र, या नव्या यंत्रणेमुळे ही प्रक्रिया आणखी सोपी होणार आहे. यामुळे मिळालेले संदेश तत्काळ सर्व वॉर्ड कार्यालयांना पाठवण्यात येणार आहेत. त्यानंतर संबंधीत वॉर्ड ऑफिसर यावर कारवाई सुरु करु शकतील, असे पाणी निचरा विभागाचे मुख्य अभियंता व्ही. खांकर यांनी सांगितले.

या नव्या यंत्रणेमुळे सखोल भागत राहणाऱ्या नागरिकांना पूरस्थितीच्या धोक्याचा इशारा लवकरात लवकर कळवून त्यांना सुरक्षित ठिकाणी हालवता येणे शक्य होणार आहे. त्यामुळे कोणतीही दुर्घटना टाळता येईल. पावसाळ्यामध्ये तुफान पाऊस पडत असताना नदीच्या किनारी भागात राहणाऱ्या नागरिकांना सुरक्षित ठिकाणी हालवणे अत्यंत महत्वाचे काम असते. यामुळे त्यांच्या जीवित आणि संपत्तीच्या हानीचा नुकसानीपासून बचाव होतो. या नव्या यंत्रणेमुळे पूर पातळी वाढत असल्याची तत्काळ माहिती मिळत राहणार आहे.

First Published on May 8, 2018 2:08 pm